b'\n_START_ARTICLE_\nHallescher FC\n_START_SECTION_\nHistoria\n_START_PARAGRAPH_\nSeuran historia ulottuu vuonna 1946 perustettuun SG Glauchaan. Kyseinen seura vaihtoi vuonna 1948 nimekseen SG Freiimfelde Halle. Samana vuonna se p\xc3\xa4\xc3\xa4si Ostzonenmeisterschaftin loppuotteluun, jonka se h\xc3\xa4visi SG Planitzille. Vuotta my\xc3\xb6hemmin seuran nimeksi vaihdettiin ZSG Union Halle ja samana vuonna seura voitti Ostzonenmeisterschaftin loppuottelun, jossa sill\xc3\xa4 oli vastassa SG Fortuna Erfurt. Kaudella 1949\xe2\x80\x931950 pelattiin ensimm\xc3\xa4ist\xc3\xa4 kertaa DDR-Oberligaa, jolloin Halle sijoittui sarjan viidenneksi. Vuoden 1950 aikana seuran nimi vaihtui SV Turbine Halleen. Kausi 1951\xe2\x80\x931952 oli seuran osalta sen siihenastisen historian paras, sill\xc3\xa4 t\xc3\xa4ll\xc3\xb6in se voitti DDR:n mestaruuden nelj\xc3\xa4n pisteen erolla SG Volkspolizei Dresdeniin. Vuonna 1954 seuran jalkapallotoiminta irrotettiin omaksi itsen\xc3\xa4iseksi seurakseen ja nimettiin SC Chemie Halle-Leunaksi. Nimenvaihdoksen my\xc3\xb6t\xc3\xa4 seura putosi DDR-Ligaan. Joulukuussa 1956 Halle voitti FDGB-Pokalin loppuottelussa ASK Vorw\xc3\xa4rts Berlinin maalein 2\xe2\x80\x931. Kaudeksi 1957 Halle nousi takaisin p\xc3\xa4\xc3\xa4sarjaan ja onnistui s\xc3\xa4ilytt\xc3\xa4m\xc3\xa4\xc3\xa4n sarjapaikan niukasti paremmalla maalierolla BSG Lokomotive Stendaliin._NEWLINE_Vuonna 1958 kaupungin seurat SC Wissenschaft Halle ja SC Chemie Halle-Leuna fuusioituivat muodostaen SC Chemie Hallen. Samalla SC Wissenschaftista syntyi SC Chemie Hallen kakkosjoukkue. Kausi 1958 p\xc3\xa4\xc3\xa4ttyi seuran osalta kuitenkin putoamiseen, jonka takia seuran kakkosjoukkue irtaantui takaisin omaksi seurakseen. Vuonna 1959 seuran p\xc3\xa4\xc3\xa4valmentajaksi siirtyi Otto Werkmeister, joka johdatti seuran takaisin p\xc3\xa4\xc3\xa4sarjaan. Kolme vuotta my\xc3\xb6hemmin seura voitti toisen DDR:n cup-mestaruuden. Vuonna 1964 Halle putosi Oberligasta yhdeksi kaudeksi, mutta onnistui nousemaan liigan maalikuninkaan, Bernd Branschin, johdolla takaisin p\xc3\xa4\xc3\xa4sarjaan. Vuoden 1966 tammikuussa seura nimettiin Hallesche FC Chemieksi. Kaudella 1970\xe2\x80\x931971 HFC Chemie saavutti parhaan sarjasijoituksensa Oberligassa sijoittuen pronssille. Hyv\xc3\xa4n sarjasijoituksen ansiosta seura p\xc3\xa4\xc3\xa4si UEFA Cupiin. HFC Chemie sai ensimm\xc3\xa4isell\xc3\xa4 kierroksella vastaansa PSV Eindhovenin, jonka kanssa se pelasi 0\xe2\x80\x930 tasapelin. Chemie matkusti vierasotteluun, mutta y\xc3\xb6ll\xc3\xa4 hotellihuoneessa alkoi tulipalo, jonka johdosta useita ihmisi\xc3\xa4 kuoli. Yksi kuolonuhreista oli joukkueen nuori pelaaja Wolfgang Hoffmann. Tragedian johdosta seura luovutti ottelun._NEWLINE_Kauden 1972\xe2\x80\x931973 p\xc3\xa4\xc3\xa4tteeksi seura putosi p\xc3\xa4\xc3\xa4sarjasta, mutta nousi taas yhden kauden j\xc3\xa4lkeen takaisin. Seuraavan kymmenen vuoden ajan se s\xc3\xa4ilytti sarjapaikkansa, mutta putosi taas vuonna 1984. T\xc3\xa4ll\xc3\xa4 kertaa nousu ei onnistunut heti yhden kauden j\xc3\xa4lkeen vaan vasta vuonna 1987. Vuonna 1991 HFC Chemie sijoittui sarjan nelj\xc3\xa4nneksi ja sai osallistumisoikeuden 2. Bundesliigaan. Samana vuonna nimeksi vaihdettiin nykyinen Hallescher FC. Kausi Saksan toisella sarjatasolle p\xc3\xa4\xc3\xa4ttyi putoamiseen ja muutaman kauden p\xc3\xa4\xc3\xa4st\xc3\xa4 seura oli pudonnut jo nelj\xc3\xa4nnelle sarjatasolle. 2000-luvun alun Hallescher FC pelasi maan alasarjoja ja vuodesta 2008 l\xc3\xa4htien se pelasi Regionalliga Nordissa. Kauden 2011\xe2\x80\x932012 p\xc3\xa4\xc3\xa4tteeksi seura nousi kolmannelle sarjatasolle, 3. Ligaan.\n_START_SECTION_\nStadion\n_START_PARAGRAPH_\nSeuran kotistadionina toimi pitk\xc3\xa4\xc3\xa4n Kurt-Wabbel-Stadion, jonka katsojakapasiteetti oli 23\xc2\xa0860. Se valmistui vuonna 1936, jolloin sinne mahtui 36\xc2\xa0000 katsojaa. T\xc3\xa4ll\xc3\xb6in stadion tunnettiin viel\xc3\xa4 nimell\xc3\xa4 Kampfbahn der Stadt Halle. Vuonna 1945 se nimettiin Kurt-Wabbel-Stadioniksi. Toisen maailmansodan j\xc3\xa4lkeen stadionista tuli kaupungin sek\xc3\xa4 Keski-Saksan t\xc3\xa4rkein urheilustadion. 1970-luvulta Saksojen yhdistymiseen saakka Kurt-Wabbel-Stadionia k\xc3\xa4ytettiin l\xc3\xa4hinn\xc3\xa4 jalkapallotoiminnassa. Vuonna 2008 Hallen kaupunginvaltuusto p\xc3\xa4\xc3\xa4tti stadionin saneerauksesta. Tarkoitus oli rakentaa moderni 10\xc2\xa0000 katsojan stadion nykyisen tilalle. Syyskuussa 2011 avattiin uusi Erdgas Sportpark.'